CELEX: 32016D0775
Language: bg
Date: 2016-05-18 00:00:00
Title: Решение за изпълнение (ЕС) 2016/775 на Комисията от 18 май 2016 година относно параметъра за безплатно разпределяне на квоти за емисии на парникови газове на оператори на въздухоплавателни средства съгласно член 3е, параграф 5 от Директива 2003/87/ЕО на Европейския парламент и на Съвета (Текст от значение за ЕИП)

19.5.2016   
            
            
               BG
            
            
               Официален вестник на Европейския съюз
            
            
               L 128/10
            
         РЕШЕНИЕ ЗА ИЗПЪЛНЕНИЕ (ЕС) 2016/775 НА КОМИСИЯТА
   от 18 май 2016 година
   относно параметъра за безплатно разпределяне на квоти за емисии на парникови газове на оператори на въздухоплавателни средства съгласно член 3е, параграф 5 от Директива 2003/87/ЕО на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 3е, параграф 5 от нея,
   като има предвид, че:
   
               (1)
            
            
               С член 3е от Директива 2003/87/ЕО се създаде специален резерв за квотите, които се заделят за определени оператори на въздухоплавателни средства.
            
         
               (2)
            
            
               Създаден бе и допълнителен специален резерв съгласно член 5 от Решение за изпълнение 2014/389/ЕС на Комисията (2), отчитащо присъединяването на Хърватия към Европейския съюз.
            
         
               (3)
            
            
               Следва да бъде определен параметърът (benchmark), който ще се използва за разпределяне на безплатни квоти на оператори, чиито заявления са подадени в Комисията в съответствие с член 3е, параграф 4 от Директива 2003/87/ЕО до 30 юни 2016 г., както за специалния резерв, създаден съгласно член 3е от Директива 2003/87/ЕО, така също и за специалния резерв, създаден съгласно член 5 от Решение за изпълнение 2014/389/ЕС.
            
         
               (4)
            
            
               И в двата случая при изчислението на параметъра въз основа на подадените заявления се получи по-голямо годишно количество квоти за тонкилометър в сравнение с годишното количество квоти за тонкилометър за оператори съгласно член 3д, параграф 4 от Директива 2003/87/ЕО. Параметърът по член 3д, параграф 3, буква д) от Директива 2003/87/ЕО, определен с Решение 2011/638/ЕС на Комисията (3), се отнася също и за допълнителния специален резерв, създаден съгласно член 5 от Решение за изпълнение 2014/389/ЕС, отчитащо присъединяването на Хърватия към Европейския съюз в съответствие с подточка ix) от раздел 10, част I, точка 1, буква а) от приложение V към Акта за присъединяване на Хърватия.
            
         
               (5)
            
            
               В съответствие с член 3е, параграф 6 от Директива 2003/87/ЕО, параметърът (benchmark) за безплатно разпределяне на квоти за емисии на парникови газове на оператори, определен съгласно член 3е, параграф 5 от Директива 2003/87/ЕО, следва да остане същият параметър, който се използва за безплатно разпределяне на квоти по член 3д, параграф 4 и е определен с Решение 2011/638/ЕС,
            
         ПРИЕ НАСТОЯЩОТО РЕШЕНИЕ:
   Член 1
   1.   Параметърът (benchmark), който трябва да се използва при разпределяне на безплатни квоти на оператори на въздухоплавателни средства съгласно член 3е от Директива 2003/87/ЕО за периода от 1 януари 2013 г. до 31 декември 2020 г., е със стойност 0,000642186914222035 квоти за тонкилометър годишно.
   2.   Параметърът (benchmark), който трябва да се използва при разпределяне на безплатни квоти на оператори на въздухоплавателни средства съгласно член 3е от Директива 2003/87/ЕО за целите по член 5 от Решение за изпълнение 2014/389/ЕС на Комисията за периода от 1 януари 2014 г. до 31 декември 2020 г., е със стойност 0,000642186914222035 квоти за тонкилометър годишно.
   Член 2
   Резултатите от изчисленията, отнасящи се за броя на квотите, които следва да се разпределят в съответствие с параметрите, определени в член 1, се закръгляват надолу до най-близкото цяло число квоти.
   Член 3
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 18 май 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 275, 25.10.2003 г., стр. 32.
   
      (2)  Решение за изпълнение 2014/389/ЕС на Комисията от 23 юни 2014 г. относно допълнителните исторически авиационни емисии и допълнителните квоти за авиационни емисии с оглед на присъединяването на Хърватия към Европейския съюз (ОВ L 183, 24.6.2014 г., стр. 135)
   
      (3)  Решение 2011/638/ЕС на Комисията от 26 септември 2011 г. относно индикативните критерии за безвъзмездно разпределяне на квотите за емисии на парникови газове между операторите на въздухоплавателни средства съгласно член 3д от Директива 2003/87/ЕО на Европейския парламент и на Съвета (ОВ L 252, 28.9.2011 г., стр. 20).